Atkvæði talin í Dublin í morgun . Reuters Dermot Ahern , dómsmálaráðherra Írlands , segir að tölur úr þjóðaratkvæðagreiðslu í gær sýni , að Írar hafi hafnað Lissabonsáttmála Evrópusambandsins . Ahern segist byggja þessa niðurstöðu sína á tölum frá 43 kjördæmum landsins en í þeim flestum eru nei-atkvæði mun fleiri en já-atkvæði . Þessi niðurstaða er mikið áfall fyrir Evrópusambandið en öll aðildarríkin 27 verða að samþykkja sáttmálann eigi hann að taka gildi . Írar eru eina þjóðin sem fjallar um sáttmálann í þjóðaratkvæðagreiðslu . Lissabonsáttmálinn á að koma í stað nýrrar stjórnarskrár ESB , sem Frakkar og Hollendingar felldu í þjóðaratkvæðagreiðslu árið 2005 . Flestir helstu stjórnmálaflokkar Íra , nema Sinn Féin , studdu sáttmálann en almenningur sagðist ekki skilja hann . Andstæðingar sáttmálans sögðu að hann ógnaði ýmsum írskum gildum , svo sem banni við fóstureyðingum , lágum fyrirtækjasköttum og hlutleysi í utanríkismálum . Þær raddir heyrðust af meginlandi Evrópu , að það væri einkennilegt ef Írar felldu samninginn þar sem efnahagsuppsveifla landsins um aldamótin hefði að huta stafað af því að þeir fengu aðgang að sjóðum ESB .